REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA: 022-01/15-01/1

URBROJ: 238/10-02/13-15-7

Ivanić-Grad, 18. veljače 2015.

**GRADSKO VIJEĆE GRADA IVANIĆ-GRADA**

**n/r predsjednika Željka Pongraca**

**PREDMET: Prijedlog Odluke o izmjenama i dopunama Odluke o prodaji robe izvan prodavaonica na području Grada Ivanić-Grada**

Poštovani,

Temeljem članka 55. Statuta Grada Ivanić-Grada (Službeni glasnik, broj 02/14), Gradonačelnik Grada Ivanić-Grada, utvrdio je prijedlog

**Odluke o izmjenama i dopunama Odluke o prodaji robe izvan prodavaonica**

**na području Grada Ivanić-Grada**

Predlaže se  predsjedniku Gradskoga vijeća  da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje odnosno iznijelo određeni prijedlog.

Za izvjestitelja na sjednici Gradskoga vijeća određuje se Milivoj Maršić, pročelnik Upravnog odjela za financije, gospodarstvo, komunalne djelatnosti i prostorno planiranje.

S poštovanjem,

GRADONAČELNIK :

Javor Bojan Leš, dr. vet. med.

Temeljem članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 36/09, 150/11, 144/12 i 19/13), članka 10. Zakona o trgovini (Narodne novine, broj 87/08, 96/08, 116/08, 76/09, 114/11, 68/13 i 30/14), članka 36. Pravilnika o minimalnim tehničkim i drugim uvjetima koji se odnose na prodajne objekte, opremu i sredstva u prodajnim objektima i uvjetima za prodaju robe izvan prodavaonica (Narodne novine, broj 66/09, 108/09, 8/10 i 108/14) i članka 35. Statuta Grada Ivanić-Grada (Službeni glasnik, broj 02/14) Gradsko vijeće Grada Ivanić-Grada na svojoj \_\_ sjednici održanoj dana \_\_\_\_\_\_\_\_\_\_\_ 2015. godine donijelo je sljedeću

**ODLUKU**

**o izmjenama i dopunama Odluke o prodaji robe izvan prodavaonica**

**na području Grada Ivanić-Grada**

**Članak 1.**

U Odluci o prodaji robe izvan prodavaonica na području Grada Ivanić-Grada (Službeni glasnik, broj 04/14) članak 7. mijenja se i izmijenjen glasi:

*„Članak 7.*

*Prodavači koji prodaju hranu i hranu za životinje i ostale proizvode koji nisu namijenjeni prehrani, a ispunjavaju uvjete članka 7. Pravilnika o minimalnim tehničkim i drugim uvjetima koji se odnose na prodajne objekte, opremu i sredstva u prodajnim objektima i uvjetima za prodaju robe izvan prodavaonica (Narodne novine, broj 66/09, 108/09, 8/10 i 108/14) krećući se ulicama na području Grada Ivanić-Grada mogu obavljati prodaju zaustavljajući se na javnim površinama i to sljedećim:*

* *slobodnim parkirališnim površinama,*
* *uz društvene i vatrogasne domove,*
* *autobusnim stajalištima i*
* *sabiralištima za mlijeko.*

*Prodaja putem pokretnih prodavaonica se može vršiti isključivo u vremenu od 06,00 do 13,00 sati svakoga dana.*

*Prodaja putem pokretnih prodavaonica može se obavljati u svim naseljima Grada Ivanić-Grada ako u istima nije smještena prodavaonica za prodaju iste vrste robe koja se planira prodavati putem pokretne prodavaonice.*

*Iznimno od prethodnog stavka, pekarski proizvodi mogu se prodavati putem pokretnih prodavaonica u svim naseljima na području Grada Ivanić-Grada.*

*Za prodaju putem pokretnih prodavaonica određuje se godišnja naknada u iznosu 2.500,00 kuna za zaustavljanje i korištenje javnih površina. “*

**Članak 2.**

Iza članka 7. dodaje se novi članak 7.a koji glasi:

„*Članak 7.a*

*Zahtjev za odobrenje prodaje putem pokretnih prodavaonica na području Grada Ivanić-Grada podnosi se upravnom odjelu Grada Ivanić-Grada u čijoj nadležnosti je trgovina, a obavezno treba sadržavati sljedeće:*

* *naziv pravne ili fizičke osobe registrirane za obavljanje trgovine,*
* *vrstu robe koja se prodaje,*
* *mjesto i vrijeme zaustavljanja,*
* *odobrenje za obavljanje ovakve vrste djelatnosti od mjesno nadležnog ureda državne uprave u županiji, odnosno gradskog ureda Grada Zagreba nadležnog za gospodarstvo.*

*Nadležni upravni odjel, temeljem zaprimljenog zahtjeva, izdaje Rješenje o vremenu i mjestu prodaje, te obavezno sadrži iznos naknade za zaustavljanje i korištenje javnih površina.“*

**Članak 3.**

Iza članka 7.a dodaje se novi članak 7.b koji glasi:

„*Članak 7.b*

*Obavljanje djelatnosti putem pokretnih vozila ne smije ugrožavati sigurnost prometa ni ometati mir u stambenim zonama.*

*Pravne i fizičke osobe prilikom prodaje robe izvan prodavaonice dužne su se pridržavati odredbi propisa koji reguliraju komunalni red na području Grada Ivanić-Grada.“*

***Članak 4.***

Iza članka 11. dodaje se novi članak 11.a koji glasi:

*„Članak 11.a*

*Nadzor nad provedbom odredaba ove Odluke obavlja inspektor nadležan za trgovinu, a nadzor u djelu Odluke koja se odnosi na korištenje javnih površina komunalni redar Grada Ivanić-Grada.“*

**Članak 5.**

Ostale odredbe Odluke iz članka 1. ove Odluke ostaju neizmijenjene.

**Članak 6.**

Ova Odluka stupa na snagu osmog dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Odluke o izmjenama i dopunama Odluke o prodaji robe izvan prodavaonica na području Grada Ivanić-Grada |
| **PRAVNI TEMELJ:** | Članak 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 36/09, 150/11, 144/12 i 19/13), članak 10. Zakona o trgovini (Narodne novine, broj 87/08, 96/08, 116/08, 76/09, 114/11, 68/13 i 30/14), članak 36. Pravilnika o minimalnim tehničkim i drugim uvjetima koji se odnose na prodajne objekte, opremu i sredstva u prodajnim objektima i uvjetima za prodaju robe izvan prodavaonica (Narodne novine, broj 66/09, 108/09, 8/10 i 108/14) i članak 35. Statuta Grada Ivanić-Grada (Službeni glasnik, broj 02/14) |
| **STRUČNA OBRADA:** | Upravni odjel za financije, gospodarstvo, komunalne djelatnosti i prostorno planiranje |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

Prijedlogom Odluke o izmjenama i dopunama Odluke o prodaji robe izvan prodavaonica na području Grada Ivanić-Grada detaljnije se uređuje prodaja roba putem pokretnih prodavaonica na način da se propisuje da je za obavljanje predmetne djelatnosti na području Grada Ivanić-Grada potrebno odobrenje nadležnog upravnog odjela, u ovom slučaju, Upravnog odjela za financije, gospodarstvo, komunalne djelatnosti i prostorno planiranje, a kojem se podnosi zahtjev uz koji je nužno priložiti i sljedeću dokumentaciju:

* naziv pravne ili fizičke osobe registrirane za obavljanje trgovine,
* vrstu robe koja se prodaje,
* mjesto i vrijeme zaustavljanja,
* odobrenje za obavljanje ovakve vrste djelatnosti od mjesno nadležnog ureda državne uprave u županiji, odnosno gradskog ureda Grada Zagreba nadležnog za gospodarstvo.

Prodaja putem pokretnih prodavaonica se može vršiti isključivo u vremenu od 06,00 do 13,00 sati svakoga dana i to u svim naseljima Grada Ivanić-Grada ako u istima nije smještena prodavaonica za prodaju iste vrste robe koja se planira prodavati putem pokretne prodaje.

Kao iznimka, predlaže se da se pekarski proizvodi mogu prodavati putem pokretnih prodavaonica u svim naseljima na području Grada Ivanić-Grada.

Fizičke odnosno pravne osobe kojima bude odobrena prodaja roba putem pokretnih prodavaonica dužni su Gradu Ivanić-Gradu platiti godišnju naknadu u iznosu od 2.500,00 kuna.

Predlaže se Gradskom vijeću Grada Ivanić-Grada da usvoji ovu Odluku.